
Mandula mesterséges fertőzése különböző módszerekkel Colletotrichum nymphaeae izolátummal.

Az elmúlt években a mandulaültetvények telepítési kedve új lendületet kapott. A termés sokrétűen felhasználható: fogyasztják nyersen, pirítva, sósan, édesen, a cukrászipar egyik fontos alapanyaga, illetve a gyógyszer- és kozmetikai ipar is használja. A mandula legjelentősebb betegsége az antraknózis, melyet számos Colletotrichum faj külön-külön, vagy együttesen is előidézhetnek. A legsúlyosabb tünetek a fiatal fejlődő mandulaterméseken alakulnak ki: kerek, narancssárgás, vagy barna besüppedő foltok formájában. A gyümölcs végül mumifikálódik. 2019-ben konzulensem (Varjas Virág) hazánkban is azonosította a Colletotrichum nymphaeae-nek a mandulán való megjelenését és kártételét. Ezt a gombafajt külföldön jelentős kórokozóként írják le, melynek mandulán való hazai fellépése több kérdést is felvet: többek között a hazai fajták fogékonyságának kérdését. A Colletotrichum nymphaeae faj fellépése mandulán nemzetközi viszonylatban is új adatnak számít (Varjas és mtsai., 2022), emiatt a fajták fogékonyságának tesztelését megelőzően, szükségesnek láttuk, hogy megtaláljuk a legmegfelelőbb fertőzési módszert/módszereket a későbbi fogékonysági vizsgálatokhoz. Diplomamunkám során arra a kérdésre kerestem a választ, hogy mely fertőzési módszerek alkalmasak a mandulatermés mesterséges fertőzésére a Colletotrichum nymphaeae kórokozóval, illetve melyik közülük a leghatékonyabb.




